OVERRASKET: Mira Bolsøy Aasjord (til venstre) og Amie Joof Lund syntes det er viktig å melde fra om både alvorlige og mindre alvorlige lovbrudd til politiet. Selv ble de rådet til å droppe en anmeldelse for tre år siden. Foto: Eskil Wie Furunes VG

Ville anmelde neddoppingsforsøk

– ble avvist av politiet

Amie Joof Lund (24) sier hun så en mann putte narkotika i drinken hennes på fest. Da hun fortalte om hendelsen til politiet, hevder hun å ha blitt rådet fra å anmelde.

Camilla Fredstad Huuse

Hilde Sandvær

Oppdatert 6. august 2016

Artikkelen er over fire år gammel

«Dette er en vanskelig sak å bevise og det er derfor store muligheter for at den ville bli henlagt når det må prioriteres hardt i mange saker,» skriver Oslo-politiet i en e-post til henne som VG har fått innsyn i.

– Jeg har alltid tenkt at jeg vil anmelde om noe straffbart skulle skje meg. Men nå er jeg ikke sikker lenger. Det føltes helt vanvittig å bli avvist på den måten, sier Amie Joof Lund (24).

Fikk høre at saken ville bli henlagt

VG møter Joof Lund sammen med venninnen Mira Bolsøy Aasjord (24) i Oslo. De to var på fest sammen med to av de tre nå frikjente mennene i Hallingdal-saken, ett år forut for hendelsen med Andrea Voll Voldum.

På festen hevder Amie Joof Lund å ha sett en av dem putte et pulver i drinken hennes.

Etter hendelsen dro venninnene til politiet og sa de ville anmelde. Til svar fikk de at man selvfølgelig står fritt til å anmelde, men at saken kom til å bli henlagt på grunn av manglende bevis og nedprioritering.

Bolsøy Aasjord sendte likevel inn en beskrivelse av hendelsesforløpet, og politiet registrerte forklaringen. Det førte til at de ble innkalt som vitner under voldtektsrettssaken mot de tre mennene i Borgarting lagmannsrett tidligere i år. Under rettssaken la flertallet, som stemte for domfellelse, vekt på forklaringen deres.

– Dessverre kom det ikke som et sjokk da vi ble innkalt som vitner. Vi var aldri i tvil om at vi ønsket å stille opp, sier Mira Bolsøy Aasjord.

Det tok flere dager før venninnene kom over hendelsen de selv opplevde. De kunne ikke la være å tenke: Hva om jeg hadde tatt imot glasset? Politiet burde etterforske slike saker for å forhindre potensielle fremtidige overgrep, mener jentene.

– Er det virkelig sånn at en jente må bli dopet ned og voldtatt før politiet kan gjøre noe? spør Bolsøy Aasjord.

Oslo-politiet sier at jentene tvert imot skulle blitt oppfordret til å anmelde forholdet.

– Dette er uheldig og skal ikke skje. Dette er en ansatt i et annet sted i politidistriktet og en uttalelse som politiet ikke skulle gitt. Vi skal ikke ha en begrensende tilnærming, men derimot oppfordre til å anmelde og ta imot anmeldelse i slike saker, sier Grete Lien Metlid, politiinspektør i avdelingen for volds- og seksualforbrytelser.

Hun understreker at den ansatte som har vært i kontakt med jentene ikke er ansatt ved hennes avdeling. Hun forteller at politiet følger opp saken slik at dette ikke skal skje igjen.

Les også: Tre menn frikjent for gjengvoldtekt

– Ingen skal bli forhindret

Flere bistandsadvokater, som har lang fartstid med å bistå voldtektsoffer i straffesaker, har reagerer på jentenes historie.

– Ingen skal bli forhindret av politiet i å anmelde, sier Trine Rjukan.

På generell basis forteller hun at man ofte ser et mønster i atferden til gjerningspersonen i overgrepssaker. Flere forgriper seg gjentatte ganger. Derfor er det viktig å anmelde potensielt straffbare forhold, selv om man ikke har blitt utsatt for et seksuelt overgrep.

– For de aller fleste er frykten for ikke å bli tatt på alvor eller trodd av systemet det som hindrer dem fra å gå til politiet.

– Hvordan kan vi bedre rettssikkerheten til kvinner i denne type saker?

– Blant annet må holdninger i samfunnet endres. Det finnes mange fordommer om voldtekter og voldtektsofre. Vi trenger også flere domfellelser i denne typen saker. Får man et høyere antall domfellelser per år, vil flere kvinner ønske å anmelde. Man må forsterke følelsen av at det nytter å si fra.

Les også: Hadia Tajik mener kvinners rettsvern må styrkes i overgrepssaker

Bistandsadvokat: Få velger å anmelde

Bistandsadvokat Inger Marie Støen forteller at mange voldtektsofre velger å ikke anmelde. Hun har også hørt om flere som er blitt avvist av politiet.

– Jeg kjenner til flere fornærmede som har blitt mottatt hos politiet med at det ikke er vits å anmelde. De blir fortalt at det kan bli vanskelig å føre sak og stor sjanse for henleggelse, sier hun.

– Jeg støtter nesten alltid de fornærmede når det gjelder å anmelde. Det er viktig for å stoppe denne form for atferd.

Støen mener politiet i økt grad bør sørge for at flere får informasjon om sine rettigheter i voldtektssaker, blant annet ved å oppsøke skoler og ulike miljøer.

– En som har vært utsatt for overgrep har blant annet rett på å få diskutere en eventuell anmeldelse med en advokat. Det er det få som vet.

Samfunnsplikt

Bistandsadvokat Hege Salomon mener det er en samfunnsplikt å anmelde om man blir utsatt for en alvorlig hendelse. På samme måte er det samfunnets plikt å ta denne typer saker på alvor.

– Jeg møter stadig unge jenter som kvier seg for å anmelde innledningsvis. Det kan være fordi de ikke stoler på at systemet fungerer, eller konsekvensene det kan få å anmelde, sier Salomon.

Hun forteller at selv om det er normalt å grue seg innledningsvis, opplever mange det som en lettelse i ettertid.

– De blir kvitt en byrde når det offentlige overtar ansvaret for den straffbare handlingen.

Bistandsadvokaten understreker viktigheten av å anmelde – både mindre hendelser og mer alvorlige forhold.

– Selv om det finnes eksempler på uheldige frifinnelser, er det viktig å ikke gi opp på bakgrunn enkeltsaker.

VG har siden fredag ettermiddag gjentatte ganger vært i kontakt med advokat Håkon Engebakken Duesund, som forsvarer mannen Amie Joof Lund hevder puttet pulver i drinken hennes. Forvareren ønsker ikke å kommentere saken før mandag.

VG har også forsøkt å komme i kontakt med forsvareren til den andre mannen, som jentene mener var til stede på festen, Elisabeth Myhre. Hun har ikke besvart VGs gjentatte henvendelser siden fredag ettermiddag.

Publisert: 06.08.16 kl. 20:27 Oppdatert: 06.08.16 kl. 23:59

Les også

Mer om Voldtekt